钦定古今图书集成/明伦汇编/官常典/第650卷 > 袁葵
## 钦定古今图书集成/明伦汇编/官常典/第650卷 > 袁葵

按《明外史循吏传》：“葵字向一，东明人。崇祯四年进士，
授夏县知县，廉洁有治才。流贼万馀猝薄城，土陴不
寻丈，一邑惴恐。葵从容设策，斩数人，贼即引去。洪洞
刘令誉时为御史，善其政，白之当道，调繁洪洞。夏人
走二千里，伏阙上书请留，不报。夏人匿其舆马，与洪
洞人格斗，至不得行。既抵任，值岁凶，请蠲租一年，劝”
富民平籴，别置社仓赈饥。出见弃儿于道者，辄命收
哺，后皆以袁为氏。内艰归，起补寿光地。滨海土瘠，所
负王府岁禄，即鞭笞不能足。葵立法缓征，民更乐输。
有大猾杀人，寘之死，权要力持拒不听，治声日闻。给
事中凌义渠欲荐之，加衔督山东饷。葵寓书所知曰：
“齐民疲矣，一夫且不忍，况剜六郡为迁除地乎。”遂寝。
已，念其父不置，因请告归。